Žilina 24. novembra (TASR) - Sudca Okresného súdu v Žiline Pavol Polka je sklamaný a znechutený zo spôsobu, akým sa voči nemu viedlo trestné konanie v prípade obvinenia z trestného činu návodu na nepriame úplatkárstvo a aj zo spôsobu informovania o tomto prípade.
Krajská prokuratúra v Banskej Bystrici zrušila uznesenie o Polkovom obvinení 13. novembra 2002. Podľa Polku však najskôr informovala médiá o spôsobe, akým bude postupovať a až potom rozhodla. "Sklamaný som aj z vyjadrenia predstaviteľov Generálnej prokuratúry pre médiá, že v postupe vyšetrovateľky došlo iba k formálnemu pochybeniu. Už v tom čase muselo byť každému známe, že samotné trestné stíhanie je nezákonné, pretože bolo neprípustné," povedal pre TASR Polka.
Trestné stíhanie Polku začalo v súvislosti s kauzou bývalého sudcu Pavla Dlhopolčeka, ktorý bol v Českej republike právoplatne odsúdený za úplatkárstvo. "Predpokladám, že orgány činné v prípravnom konaní budú konečne postupovať podľa zákona. Pokiaľ zastavia trestné stíhanie iba z dôvodu, že skutok by mal byť premlčaný, musia ma poučiť o tom, že mám právo žiadať o prejednanie veci," povedal Polka. Dodal, že ak budú postupovať iným spôsobom, dopustia sa protiprávneho konania a v tom prípade dá podnet k podaniu sťažnosti pre porušenie zákona alebo sa obráti na Ústavný súd.
Podľa žilinského sudcu sa skutok, z ktorého bol obvinený, nikdy nestal, čo písomnými vyhláseniami potvrdil aj sudca Dlhopolček a ďalší muž z predmetnej kauzy Ján H. Preto považuje akýkoľvek iný dôvod zastavenia trestného stíhania alebo oslobodzujúceho rozsudku za neprijateľný. Polka už spracoval žalobu na ochranu osobnosti voči médiám, ktoré v tomto prípade postupovali v rozpore so zásadou prezumpcie neviny. Požadovať bude i náhradu škody pre porušenie práva na ochranu osobnosti od Ministerstva vnútra SR a zvažuje aj podanie proti Generálnej prokuratúre SR.